मुख्यमन्त्री कप भलिबल : एपीएफ च्याम्पियन 
तेस्रो मुख्यमन्त्री कप पुरुष भलिबल प्रतियोगिताको उपाधि सशस्त्र प्रहरी बल (एपीएफ)ले जितेको छ । शनिबार सम्पन्न फाइनलमा गण्डकी प्रदेशलाई ३–१ ले पराजित गर्दै उपाधि जितेको हो । उपाधिसँगै एपीएफले ४ लाख नगद र ट्रफी प्राप्त गर्‍यो । 
कञ्चनपुर — तेस्रो मुख्यमन्त्री कप पुरुष भलिबल प्रतियोगिताको उपाधि सशस्त्र प्रहरी बल (एपीएफ)ले जितेको छ । शनिबार सम्पन्न फाइनलमा गण्डकी प्रदेशलाई ३–१ ले पराजित गर्दै उपाधि जितेको हो । उपाधिसँगै एपीएफले ४ लाख नगद र ट्रफी प्राप्त गर्‍यो । फाइनलमा पहिलो सेट २१–२५ ले हारेको एपीएफले त्यसपछिका तिनवटै सेट २५–१६, ३०–२८ र २५–२१ ले जितेको हो । उपविजेता गण्डकीले २ लाख नगद र ट्रफी प्राप्त गर्‍यो । यसअघि शनिबारै सम्पन्न खेलमा त्रिभुवन आर्मी क्लवलाई पराजित गर्दै नेपाल पुलिस क्लव तेस्रो भएको थियो । नेपाल पुलिस क्लवले १ लाख र चौँथो हुने त्रिभुवन आर्मीले ५० हजार प्राप्त गर्‍यो । माघ १४ देखि सुदूरपश्चिम खेलकुद विकास समितिको आयोजना र जिल्ला भलिवल संघको व्यवस्थापनमा सुरु महेन्द्रनगरस्थित खुला मञ्चमा प्रतियोगिता सुरु भएको थियो । प्रतियोगितामा तीन विभागीयसँगै ७ प्रदेशका गरी १० वटा टिमको सहमागिता रहेको थियो । प्रतियोगिताका उत्कृष्ट खेलाडी एपीएफका विजय थापा भए । यसैगरि उत्कृष्ट सर्भर एपीएफकै हेमन्त मल्ल, सेटरमा नेपाल पुलिस क्लवका इम राना, स्पाइकरमा गण्डकीका रवि केसी, ब्लकरमा गण्डकीकै क्ष्न्द्र विक, डिफेण्डरमा नेपाल पुलिस क्लवका विनोद चन्द, उदयमान खेलाडीमा सुदूरपश्चिमका अर्जुन नेपाली र उत्कृष्ट प्रशिक्षक एपीएफकै पुष्पजंग मल्ल भएका छन् । उत्कृष्ट खेलाडीलाई २० हजार र विभिन्न विधाका उत्कृष्ट खेलाडीलाई १०/१० पुरस्कारसंगै ट्रफी प्रदान गरिए । विजेता खेलाडीहरुलाई पूर्व उपप्रधान एवं गृह मन्त्री भीम रावलले पुरस्कार तथा ट्रफी प्रदान गरे । 